PIIBEL ARMSAKS
Nüüdseks oleme jõudnud sündmustega Jeesuse viimase nädalani.
Ja seega Luuka evangeeliumi viimase tähendamissõnani.
Jeesusel pole enam kaua elada jäänud.
Tema esimene võrdum rääkis külvajast,
ning viimases tähendamissõnas on juttu Jumala riigist -
selle ajaloost ja tuleviku- ennustustest.
Võrdum viinamäe rentnikest.
Loen teile selle tähendamissõna alguse Luuka evangeeliumist ette:
"Üks inimene istutas viinamäe ja andis selle rentnike kätte
ning reisis pikaks ajaks võõrsile.
Ja parajal ajal läkitas ta sulase rentnike juurde,
et need sellele annaksid viinamäe viljast.
Aga rentnikud peksid teda ja saatsid ta minema tühjade kätega.
Ja ta läkitas veel teise sulase.
Nad peksid ja solvasid tedagi ning saatsid ta minema tühjade kätega.
Ja ta läkitas veel kolmanda.
Aga sellegi nad peksid veriseks ja viskasid välja." (Lk. 20:9-12)
Niisiis oli viinamägi rentnikele välja renditud.
See ei olnud meie ajaarvamise alguses Israelis ja Galileas
sugugi ebatavaline nähtus.
Piibli kommentaarides on öeldud, et kui rentnikud ei tasunud kolme
aasta jooksul renti, siis oli neil õigus haritavad maad endile saada.
Ning ilmselt seetõttu vältisid ka meie tähendamissõna rentnikud
rendi tasumist kolmele sulasele.
Mida tähendab viinamägi selles võrdumis?
See tähendab teadagi Israeli riiki,
kuid ka tuleviku aegade kristlikku kirikut.
Samas tähendab see ka tervet maailma.
Maailm on viinamägi, mille Issand on meie hoolde andnud.
Ta tahab, et meie rentnikena aus- taksime Teda kui Loojat ja Jumalat.
See võrdum on prohvetlik ka selles suhtes, et see sisaldab tõde
isegi lõpuaegade kristliku lääne suhtumisest Jumalasse.
Sel aastal on meedias palju ja suure austusega räägitud Darwinist
ja tema arenguõpetusest. Samas on meedia vahendusel
jäänud kõlama ka mõte, et me ei vaja enam Jumalat.
Ja olukorras, kus me nii-öelda ei vaja enam Jumalat,
on näiteks kliimamuutus väljunud kontrolli alt.
Seega hävitab inimene omaenese tarkusega talle usaldatud viinamäe.
Millist renditasu Jumal meilt siis ootab?
Ta tahab, et me austaksime Tema käske ja oma peresid,
et oleksime truud oma abikaasadele ja et koolides õpetataks Tema Sõna.
Ühesõnaga - olgem ausad!
Praeguseks on aga maailm Jumalale rendimaksmisest kõrvale hiilimas.
Inimesed ei austa enam Jumalat.
Viinamägi tähendab eelkõige siiski Israeli riiki ja kristlikku kirikut.
Viinamäe isand ei nõua rentnikelt tervet viljasaaki.
Ta tahab ainult teatud osa sellest.
Seega jääks ülejäänud osa rentnikele elamiseks.
Sulaseid koheldakse selles võrdumis aga eriti ülekohtuselt -
esimene sulane läkitati rentnike juurde ja ta sai peksa,
teist alandati ja peksti ning kolmas peksti veriseks.
On lausa imekspandav, et sulased üldse läksid uuesti renti nõudma,
sest oli teada, mida eelmistega tehti.
Nad läksid, sest nad teadsid, et nende Isand võidab selle võitluse.
Selline on olnud Jumala sulaste saatus juba Vana Lepingu aegadel,
ja on seda ka Uues Lepingus.
Kõik "Moosesed" ja "Jeremiad" on kunagi oma enda rahva poolt
korralikud keretäied saanud.
Kuid sellest hoolimata jätkasid nad Issanda tahtmise kuulutamist.
Elage ka teie kuulutades Jumala au!
Meil on näiteid ka Uues Testamendis selle kohta,
kui halvasti muuhulgas oma rahvas kohtles apostleid.
Näiteid leidub ka mujalt kiriku ajaloost.
Näiteks meil Soomes pidi Paavo Ruotsalainen omal ajal
trahvi maksma selle eest, et ta korraldas misjonikorjanduse.
Ning F. G. Hedberg oli sunnitud 10 aastat vanglas veetma ja
vanglapastorina karistust kandma.
Prohveteid austatakse alati alles tagantjärele.
Neile püstitatakse mälestusmärke jne.
Kuid siis, kui nad on meie keskel ja kuulutavad Tõde,
saavad nad ikka ja jälle ka tänapäeval nuhelda.
Niisiis uskusid viinamäe rentnikud,
et nende isandal puudub igasugune mõjuvõim.
Nad pidasid teda vanaks ja nõdraks.
Paljud usuvad ka tänapäeval, et Jumal on just selline
pilve peal istuv nõder vanamees.
Meile ei õpetata enam tõde Jumala kohtumõistmisest -
sellest, et Jumal on õiglane ja karistab pattu.
Ning et on olemas Viimane kohtumõistmine, Taevas ja põrgu.
Inimesed on kaotanud arusaama, et Jumalal on Võim, Vägi ja Au.
Ta tuleb veel meie üle kohut mõistma ja meilt vastust nõudma -
igaüks vastutab oma "viinamäe maalapi" eest.
Näiteks oma pere eest.
Viinamäe rentnikud talitasid nõnda, sest nad ei uskunud,
et isand tuleb neilt renti nõudma.
Kui nad oleksid uskunud, ei oleks nad julgenud sulaseid peksta.
Tähendamissõna jätkub üsna dramaatiliselt (Lk. 20:13-16):
"Siis mõtles viinamäe isand: "Mis ma pean tegema?
Ma saadan oma armsa poja, võib-olla teda nad häbenevad."
Aga teda nähes arutasid rentnikud omavahel:
"Tema ongi see pärija! Tapame ta ära, et pärand saaks meile!"
Ja nad viskasid ta viinamäelt välja ning tapsid ära.
Mida nüüd viinamäe isand teeb nendega?
Ta tuleb ja hukkab need rentnikud ja annab viinamäe teiste kätte."
Viinamäe isand armastab oma viinamäge nii palju,
et ta saadab sinna oma poja.
Ja see ongi selle võrdumi kõige imepärasem seik -
Jumal armastas maailma sedavõrd, et Ta andis oma ainukese Poja.
Kuid paraku ei ole maailm eriti väärikas paik -
siin ei austata Jumalat, siin on kurjust, vägivalda ja tagakiusu.
Aga Jumal armastas seda maailma siiski nii palju,
et Ta saatis siia oma ainukese Poja.
Ja kui sina, kallis vaataja, kahtled Jumala armastuses,
siis tea, et ka sina kuulud sellesse maailma.
Ja Jumal saatis siia oma Poja ka sinu pärast.
Ja tänase tähendamissõna saladus ja rist peituvadki selles,
et tegelikult Poeg läks ise maksma viinamäe renti.
Ja õigupoolest läks Ta seda viinamäge välja ostma,
et rentnikud saaksid selle enestele pärandiks.
Kuid sellest hoolimata Poeg tapetakse.
Selle võrdumi saladus avaldub ka teises kohas:
nimelt kohas, kus öeldakse, et poeg visatakse viinamäelt välja.
Vana Testamendi kohaselt üksnes patuohvrid
visati laagri piiridest väljapoole.
Ühtlasi ütleb Jeesus selle võrdumiga:
"Mina olen see ainus ja armas Poeg ning minust saab teie patuohver.
Ma armastan neid rentnike sedavõrd, et ma nõustusin sellega,
et mind tapetakse ja visatakse Israelist välja."
Mina ise usun ja olen Piiblist lugenud,
et need sündmused leiavad veel kord aset. Sest Piiblis õeldakse,
et antikristus tuleb ja võtab Jumala templis sisse Tema koha.
Jumala tempel on tänapäeval Tema kogudus - kristlik kirik.
Meid ootavad ees suured taganemised.
Inimesed taganevad Jeesusest ja hakkavad uskuma antikristusesse.
Jeesus visatakse veel kord viinamäelt välja.
Ja veel kord, enne Jeesuse tagasitulekut,
tuleb ka sulastel raskeid aegu üle elada.
Kas Jumal saab lõpuks oma viinamäe viljasaagi?
Jah, Ta saab. Sest Jeesus ütleb Johannese evangeeliumis,
et tema on viinapuu ja meie oleme tema oksad.
Ta ütles, et kes jääb temasse, see kannab palju vilja.
Seega saab Jumal meie näol, kes me oleme Jeesuses,
kätte oma viljasaagi. Ja olgugi, et seda pole palju,
saab Ta suure au osaliseks, kuna Ta saatis siia oma ainukese Poja.
Tähendamisõna lõpus öeldakse: "Ja kirjatundjad ja ülempreestrid
otsisid võimalust selsamal tunnil pista käsi tema külge.
Nad mõistsid, et Jeesus oli selle võrdumi rääkinud nende kohta."
See tähendamissõna tõestab meile, et Jeesus läks oma surmale vastu
avatud silmadega. Ta teadis, et on see ainuke Poeg, kes peagi tapetakse
ja visatakse viinamäelt välja. Ta läks vabatahtlikult.
Niisiis, oleme jõudnud Luuka evangeeliumi järgi
viimase tähendamissõna lõpuni. Ning me oleme nende Jeesuse
võrdumite vahendusel väga palju tähtsaid asju õppinud.
Mina aga soovin omalt poolt kõigile Piibel armsaks saate vaatajatele:
kõike head edaspidiseks ja Jumala õnnistust!
Kuna ma lähen nüüd kaheks aastaks Jaapanisse misjonitööle,
ei ole teada, millal me oma saadetega jätkame.
Seniks nägemiseni ja olgu Issand teiega!
Tõlge: Kaja Ylöstalo